送朱熙載改官還鄉
作者：傅察
朝代：宋

paragraphs: 陶唐名臣有朱虎，揖遜夔夷尊文祖。
後来傑出漢雲孫，折檻當時誰敢侮。
煌煌聖代見斯人，凛凛遺風振千古。
乘牛不数魯家俠，衣錦何妨買臣窭。
十年牢落困膠庠，五斗栖遲尚環堵。
唯余豪氣自不除，傾蓋向人肝膽吐。
忽然結束事征鞍，軒軒氣色浮眉宇。
謂余倚門親久待，况復楓宸拜明主。
朝廷公卿重薦延，騫騰一鶚生毛羽。
高義如君世所稀，早據要路思禆補。